ครม.เห็นชอบมาตรการช่วยเหลือเกษตรกรผู้ปลูกยาสูบที่ได้รับผลกระทบจากการปรับขึ้นภาษีบุหรี่
ครม.เห็นชอบมาตรการช่วยเหลือเกษตรกรผู้ปลูกยาสูบที่ได้รับผลกระทบจากการปรับขึ้นภาษีบุหรี่

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี หรือ ครม. ได้มีมติอนุมัติให้ ธนาคารเพื่อการเกษตรและสหกรณ์การเกษตรใช้งบประมาณ 159.59 ล้านบาท ดำเนินมาตรการช่วยเหลือเกษตรกรผู้ปลูกยาสูบที่ได้รับผลกระทบจากการปรับขึ้นภาษีบุหรี่ โดยต้องเป็นเกษตรกรผู้ปลูกยาสูบที่ได้รับโควตาในฤดูกาลผลิต 2561/2562 ซึ่งขึ้นทะเบียนไว้กับการยาสูบแห่งประเทศไทย และกรมสรรพสามิต จำนวน 13,557 ราย 
โดยนโยบายนี้จะเป็นระยะสั้นเพื่อบรรเทาความเดือดร้อนของเกษตรกรผู้ปลูกยาสูบก่อน ทั้งนี้ จะมีคณะกรรมการพิจารณาการให้ความช่วยเหลือเกษตรกรผู้ปลูกยาสูบ จะทำหน้าที่ตรวจสอบข้อเท็จจริงและประเมินเงินช่วยเหลือ โดยรัฐบาลจะให้ความช่วยเหลือในอัตราร้อยละ 70 ของรายได้ที่หายไป ซึ่งคำนวณจากโควตาการผลิตใบยาที่ลดลงจากฤดูกาลผลิตที่แล้วเทียบกับปริมาณโควตาที่ได้รับจัดสรรในฤดูกาลผลิตนี้ อาทิ ใบยาสูบประเภทเวอร์จิเนีย มีโควตารับซื้อลดลง 4.36 ล้านกิโลกรัม จะได้รับเงินช่วยเหลือ 17.50 บาทต่อกิโลกรัม รวมเป็นเงิน 76.3 ล้านบาท ใบยาสูบประเภทเบอร์เลย์ มีโควตารับซื้อลดลง 5.27 ล้านกิโลกรัม จะได้รับเงินช่วยเหลือ 9.80 บาทต่อกิโลกรัม รวมเป็นเงิน 51.65 ล้านบาท และใบยาสูบประเภทเตอร์กีส มีโควตารับซื้อลดลง 2.26 ล้านกิโลกรัม จะได้รับเงินช่วยเหลือ 14 บาทต่อกิโลกรัม รวมเป็นเงิน 31.64 ล้านบาท รวมใช้งบประมาณ 159.59 ล้านบาท